За организацију Европског првенства 2012, Пољска је поднијела кандидатуру заједно са Украјином, док су други кандидати били: Хрватска и Мађарска, Грчка, Италија, и Турска. У новембру 2005, након разматрања домаћинства, одбијене су кандидатуре Грчке и Турске и остала су три кандидата. У мају 2006, Уефа је посјетила све кандидате, у оквиру другог круга избора за домаћина. Коначна одлука требало је да буде саопштена 8. децембра 2006. у Ниону, али је одложена, да би се кандидатима дало још времена. На састанку у Кардифу, 18. априла 2007, извршни комитет Уефе гласањем је одабрао Пољску и Украјину за домаћине Европског првенства 2012. Италија је била фаворит за добијање организације, али инциденти са навијачима и скандал о намјештању утакмица 2006. наведени су као главни разлози одбијања.